Chaos breek weer uit in Pta-middestad | Maroela Media
Stakende werkers steek vullis in Thabo Sehumestraat (voorheen Andriesstraat) in die Pretoriase middestad aan die brand. (Foto: Msiza Jv/Twitter)
Nadat sake in die Pretoriase middestad Woensdagoggend grootliks vlot verloop het, het ontevrede werkers van die Suid-Afrikaanse munisipale werkersvakbond (Samwu) 'n ruk gelede wéér die strate ingevaar.
Die middestad is Maandag en Dinsdag tot stilstand gebring deur die onwettige stakers wat 'n loonverhoging van 18% eis. Hulle het vullisdromme uitgegooi, stokke rondgeswaai en munisipale voertuie soos busse en vragmotors onwettig gebruik om strate mee te versper.
Die Tshwane-metroraad het reeds 'n dringende hofbevel gekry wat die werkers verbied om te staak, maar dit het klaarblyklik nié as afskrikmiddel gedien nie.
Die loongeskil is na die plaaslikeregeringsbedingingsraad verwys en het aanvanklik tot vanoggend se tydelike vrede gelei. Hoewel onderhandelings na verwagting vandag plaasvind, het die stakers die rus in die middestad nou weer onderbreek.
Minibustaxi's moes by versperde kruisings omdraai en alternatiewe roetes soek terwyl talle winkels hul deure gesluit het voor die aankomende skare. Die stad se A Re Yeng- en Tshwane-busdienste is vroeër al opgeskort.
Mogola Taunyuane, woordvoerder van die burgemeester, het bevestig dat die kwessie na die bedingingsraad verwys is. Hy het terselfdertyd na die stakers gekap.
Rommel besaai die strate van die Pretoriase middestad. (Foto: Msiza Jv/Twitter)
"Die staking ondermyn die oppergesag van die wet, veral nadat die stad 'n hofbevel teen hulle optrede bekom het," het Taunyane gesê.
Samwu se streeksekretaris, Mpho Tladinyane, het gesê 'n vergadering tot in diep in die nag tussen Samwu en die metroraad het op 'n dooiepunt uitgeloop en die vakbond sien daarna uit om sy saak by die bedingingsraad te gaan stel.
Hier is nog 'n Oortyd geleentheid wat wink om reg te stel wat onwettig veroorsaak is. Jammer ANC die rekeining is op julle. Al julle beloftes haal julle in. 'n Beter lewe vir almal?
Natuurlik sal 'n dringende hofbevel niks uitrig nie want niemand gaan iets oorkom nie, kan maak nes hulle lusvoel, geen gevolge nie.
Staan 'n oomblik stil en luister – dis die geluid van beleggings wat die land verlaat. Mense met beleggings is nie stupid nie.